xml version="1.0" encoding="UTF-8"?


Il-Ġurnal Uffiċjali C 475/2022


| | | |
| --- | --- | --- |
| | | ISSN 1977-0987 |
| Il-Ġurnal Uffiċjali tal-Unjoni Ewropea | | C 475 |
| European flag | | |
| Edizzjoni bil-Malti | Informazzjoni u Avviżi | Volum 65 14 ta' Diċembru 2022 |

---

| | | |
| --- | --- | --- |
| Werrej | | Paġna |
| | IV   Informazzjoni | |
| | INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA | |
| | Il-Parlament Ewropew | |
| 2022/C 475/01 | [Laqgħa Plenarja Ta' LXVIII COSAC — Praga, 13-15 ta’ Novembru 2022 — Il-kontribut ta' LXVIII COSAC](http://publications.europa.eu/resource/uriserv/OJ.C_.2022.475.01.0001.01.MLT.xhtml) | [1](#C_2022475MT.01000101.doc) |

---

| | |
| --- | --- |
| MT | |

---

IV Informazzjoni

INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Parlament Ewropew

| | | | |
| --- | --- | --- | --- |
| 14.12.2022 | MT | Il-Ġurnal Uffiċjali tal-Unjoni Ewropea | C 475/1 |

---

Laqgħa Plenarja Ta' LXVIII COSAC

Praga, 13-15 ta’ Novembru 2022

Il-kontribut ta' LXVIII COSAC

(2022/C 475/01)

Dwar l-Ukrajna

| | | |
| --- | --- | --- |
| | (1) | Il-Konferenza tal-Kumitati għall-Affarijiet Ewropej (COSAC) tikkundanna bl-iktar mod qawwi possibbli l-invażjoni militari mhux provokata, mhux ġustifikata u illegali kontra l-Ukrajna, li hija Stat sovran u demokratiku. Hija tikkundanna wkoll l-involviment tal-Belarussja fl-aggressjoni militari Russa. |

| | | |
| --- | --- | --- |
| | (2) | Il-COSAC tikkundanna r-referenda fażulli illegali f'reġjuni li jinsabu fi ħdan il-fruntieri rrikonoxxuti internazzjonalment tal-Ukrajna u l-attentat illegali ta' annessjoni tar-reġjuni Ukreni ta' Donetsk, Kherson, Luhansk u Zaporizhzhia. Id-deċiżjonijiet unilaterali tar-Russja jiksru intenzjonalment il-Karta tan-NU u jinjoraw l-ordni internazzjonali bbażata fuq ir-regoli. Ir-Russja ma għandha bażi leġittima għal ebda azzjoni fit-territorju tal-Ukrajna. |

| | | |
| --- | --- | --- |
| | (3) | Il-COSAC tinsab ixxokkjata u tikkundanna b'mod qawwi l-attakki li r-Russja qed twettaq fuq l-Ukrajna permezz ta' missili u drones kamikaze, li jkollhom fil-mira tagħhom l-infrastruttura ċivili u dik tal-enerġija kif ukoll l-istituzzjonijiet edukattivi, u li jeqirdu u joqtlu persuni ċivili. Il-COSAC tistqarr li dawn l-atti huma delitti kontra l-umanità u għaldaqstant tappella lill-Parlamenti nazzjonali sabiex jirrikonoxxu lir-reġim Russu attwali bħala wieħed terrorist. |

| | | |
| --- | --- | --- |
| | (4) | Il-COSAC tappella għat-terminazzjoni immedjata u inkondizzjonata tal-azzjonijiet militari illegali tar-Russja u tappella wkoll sabiex il-forzi u t-tagħmir militari Russu kollha jirtiraw mit-territorju tal-Ukrajna. Hija tappella wkoll għal paċi ġusta bbażata fuq ir-rispett sħiħ tal-integrità territorjali, is-sovranità u l-indipendenza tal-Ukrajna. |

| | | |
| --- | --- | --- |
| | (5) | Il-COSAC titlob sabiex jiġi stabbilit Tribunal Kriminali Internazzjonali Speċjali sabiex jiżgura r-responsabbiltà għad-delitt ta' aggressjoni u tappella għall-prosekuzzjoni u l-kundanna tad-delitti tal-gwerra u delitti oħra mwettqa fl-Ukrajna skont il-liġi internazzjonali, inkluż permezz tal-implimentazzjoni tal-prinċipju ta' ġurisdizzjoni universali. |

| | | |
| --- | --- | --- |
| | (6) | Il-COSAC tappella sabiex jiġi stabbilit mekkaniżmu effettiv li jimxi mal-liġi internazzjonali sabiex assi individwali u nazzjonali li ġew iffriżati b'riżultat tas-sanzjonijiet tal-UE jiġu ssekwestrati u sabiex dawn l-assi jintużaw biex jagħmlu tajjeb għad-dannu kkawżat lill-Ukrajna u lill-poplu tagħha mill-aggressjoni Russa. Il-COSAC tappella sabiex ir-Russja tagħmel tajjeb għad-dannu materjali u immaterjali kollu kkawżat lill-Ukrajna. |

| | | |
| --- | --- | --- |
| | (7) | Il-COSAC tappella sabiex il-mexxejja tal-UE jkomplu jsaħħu s-sanzjonijiet fuq ir-Russja u l-Belarussja sabiex l-aggressjoni mhux provokata tiġi fi tmiemha. |

| | | |
| --- | --- | --- |
| | (8) | Il-COSAC tappella sabiex il-mexxejja tal-UE jkomplu juru unità u saħħa u jipprovdu lill-Ukrajna bl-appoġġ umanitarju, politiku, finanzjarju u militari (filwaqt li jirrispettaw in-natura speċifika tal-politika ta' sigurtà u difiża ta' ċerti Stati Membri) kif ukoll bl-assistenza immedjata, għal żmien medju u għal żmien twil għar-rikostruzzjoni u l-irkupru. Il-COSAC tappella wkoll sabiex il-Kummissjoni Ewropea tkompli bix-xogħol tagħha fir-rigward ta' pakkett għall-irkupru komprensiv għall-Ukrajna. |

| | | |
| --- | --- | --- |
| | (9) | Il-COSAC tappella sabiex il-Parlamenti nazzjonali tal-Istati Membri tal-UE jkomplu jipprovdu assistenza bl-aħjar mod possibbli għalihom lill-Verkhovna Rada tal-Ukrajna fl-isforzi tiegħu biex jissodisfa r-rekwiżiti għas-sħubija mal-UE. |

| | | |
| --- | --- | --- |
| | (10) | Il-COSAC tappoġġja l-appelli tal-Parlament Ewropew sabiex l-istituzzjonijiet eżistenti Ewropej jintużaw sabiex jittejbu l-mekkaniżmi għall-koordinazzjoni għall-kunsinna ta' sistemi ta' armi moderni kif ukoll għat-taħriġ tas-suldati Ukreni fl-Istati Membri tal-Unjoni Ewropea, filwaqt li tiġi rrispettata n-natura speċifika tal-politika ta' sigurtà u ta' difiża ta' ċerti Stati Membri. B'dan il-mod, aħna nenfasizzaw ir-rikonoxximent tagħna li s-sigurtà Ewropea konġunta tagħna tinsab mhedda mir-Russja. Għalhekk, hija r-responsabbiltà konġunta tagħna li niġġieldu din it-theddida. |

Dwar is-sħubija tal-Balkani tal-Punent u tas-Sħubija tal-Lvant

| | | |
| --- | --- | --- |
| | (11) | Il-COSAC tesprimi l-impenn sħiħ u inekwivoku tagħha sabiex tappoġġja l-proċess tal-integrazzjoni tal-Balkani tal-Punent mal-UE, u tappella għal proċess ta' adeżjoni msaħħaħ ibbażat fuq il-mertu, sostnut mill-istat tad-dritt u allinjat mal-acquis, u relazzjonijiet ta' viċinat tajbin. Il-COSAC tilqa' bi ħġarha l-fatt li l-Kummissjoni Ewropea rrakkomandat l-istatus ta' pajjiż kandidat għall-Bożnija-Ħerzegovina. |

| | | |
| --- | --- | --- |
| | (12) | Il-COSAC tilqa' bi ħġarha d-deċiżjoni tal-Kunsill Ewropew li jagħti l-istatus ta' pajjiż kandidat lill-Ukrajna u lir-Repubblika tal-Moldova, kif ukoll talli huwa lest jagħti l-istatus ta' pajjiż kandidat lill-Georgia, u tappoġġja b'mod sħiħ il-progress tagħhom lejn l-adeżjoni tagħhom mal-Unjoni Ewropea. |

| | | |
| --- | --- | --- |
| | (13) | Il-COSAC tilqa' l-ewwel laqgħa tal-komunità politika Ewropea fi Praga li għandha tikkostitwixxi żona ta' djalogu politiku u kooperazzjoni fost il-pajjiżi demokratiċi tal-Ewropa sakemm din ma tikkoinċidix mal-organizzazzjonijiet reġjonali eżistenti fl-Ewropa. Il-COSAC tosserva li l-komunità politika Ewropea ma għandhiex isservi ta' sostitut għat-tkabbir tal-Unjoni Ewropea. |

Dwar l-awtonomija strateġika

| | | |
| --- | --- | --- |
| | (14) | Il-COSAC tenfasizza dwar il-ħtieġa li l-UE tistabbilixxi b'mod awtonomu l-objettivi strateġiċi tagħha stess u tiżviluppa l-kapaċitajiet biex twettaqhom. |

| | | |
| --- | --- | --- |
| | (15) | Fid-dawl tal-użu tal-enerġija, mir-Russja, bħala arma u fid-dawl tal-kriżi attwali, il-COSAC tappoġġja l-isforzi kollha sabiex tiġi żgurata s-sigurtà tal-provvista, sabiex id-domanda titnaqqas fejn possibbli u sabiex il-prezzijiet tal-enerġija għad-djar u n-negozji jitnaqqsu mal-Unjoni kollha. |

| | | |
| --- | --- | --- |
| | (16) | Fl-istess waqt, il-COSAC tqis li huwa essenzjali li jiżdied l-investiment sabiex l-infrastruttura tal-enerġija tkun ippreparata għal avvenimenti fil-futur, u li jiżdied l-investiment f'teknoloġiji rinnovabbli innovattivi. |

Dwar il-futur tal-UE

| | | |
| --- | --- | --- |
| | (17) | Il-COSAC tieħu nota tal-proposti stabbiliti fir-Rapport dwar l-eżitu tal-Konferenza dwar il-Futur tal-Ewropa. Il-Konferenza kienet opportunità sabiex jinħoloq djalogu maċ-ċittadini Ewropej. L-istituzzjonijiet għandhom jiżguraw li jingħata segwitu effettiv għal dan ir-rapport. Kull waħda minn dawn l-istituzzjonijiet għandha tagħmel dan fi ħdan l-isfera ta' kompetenzi tagħha u skont it-Trattati. Il-COSAC tosserva li diġà twettaq xogħol f'dan ir-rigward. Iċ-ċittadini għandhom jiġu informati b'mod ċar, fid-dettall u fil-lingwi uffiċjali kollha tal-UE dwar is-segwitu għal kull proposta individwali. |

| | | |
| --- | --- | --- |
| | (18) | Il-COSAC tappoġġja l-parteċipazzjoni taċ-ċittadini u l-mekkaniżmi ta' konsultazzjoni fil-livell Ewropew u tenfasizza l-ħtieġa li l-pubbliku jkollu aċċess wiesa' għall-informazzjoni u d-dokumenti li joriġinaw mill-istituzzjonijiet tal-UE. Il-COSAC tenfasizza dwar l-importanza tal-approċċ ġenwin u kostruttiv ta' kif il-Kummissjoni tinteraġixxi maċ-ċittadini u ta' kif tirreaġixxi għall-kontribuzzjonijiet u l-opinjonijiet tal-Parlamenti bħala rappreżentanti diretti taċ-ċittadini tal-UE. |

| | | |
| --- | --- | --- |
| | (19) | Il-COSAC tappella sabiex l-istituzzjonijiet tal-UE jistiednu lill-Parlamenti nazzjonali għall-avveniment ta' segwitu fuq il-Konferenza dwar il-Futur tal-Ewropa, skedat għat-2 ta' Diċembru 2022. |

Dwar il-kooperazzjoni interparlamentari u t-38 Rapport Biannwali tal-COSAC

| | | |
| --- | --- | --- |
| | (20) | Il-COSAC tilqa' l-inizjattiva li jitwaqqfu żewġ Gruppi ta' Ħidma skont l-Artikolu 2.6 tar-Regoli ta' Proċedura tagħha; wieħed dwar ir-rwol tal-Parlamenti Ewropej fl-UE, u l-ieħor dwar il-post tal-valuri li jinsabu fil-qalba tas-sens ta' appartenenza għall-Unjoni Ewropea. Dawn il-Gruppi ta' Ħidma ffinalizzaw l-attivitajiet tagħhom fl-14 ta' Ġunju 2022. Il-COSAC tappella sabiex il-Kummissjoni Ewropea, il-Kunsill u l-Parlament Ewropew jieħdu nota tal-proċeduri u tistedinhom jirriflettu dwar il-kwistjonijiet koperti mill-Gruppi ta' Ħidma u dwar il-konstatazzjonijiet tat-38 Rapport Biannwali tal-COSAC. |

---